Papersnake/gushiwen huggingface dataset:
黄龙三关 其三
释慧开（宋代）

人人有个生缘，各各透彻机先。那吒析骨还父，五祖岂藉爷缘。
答崔校书
齐己（唐代）

雪色衫衣绝点尘，明知富贵是浮云。不随喧滑迷真性，

何用潺湲洗污闻。北阙会抛红駊騀，东林社忆白氛氲。

清吟有兴频相示，欲得多惭蠹蚀文。
和史君喜雨 其一
周南（宋代）

通宵奠玉乞移灾，阊阖天门午夜开。屏翳不随风伯住，雷车争逐阿香来。

送神曲奏争加额，喜雨诗成巧夺胎。闻说阪田犹未插，更须精意斡天回。
送张伯子尚书帅隆兴
虞俦（宋代）

十年沉落困推挤，出处於公恨不齐。
本谓重来酬契阔，岂期一见又分携。
风吹渭水波声小，春压阳关柳色低。
老矣销魂难语别，且须倒尽玉东西。
观音院书阁
李著（金朝）

门巷蓬蒿一尺深，小轩岑寂似山林。鸟声落枕有高下，山色阅人无古今。

客里三年侵老境，床头一易浣尘襟。晚凉痴坐忘言里，满地西风白玉簪。
仲春日晚行南旺湖堤即事
饶相（明代）

鲁北湖光水接天，长堤百里断还连。夹河多少垂杨柳，无限春丝锁暮烟。
舟次驼驴病中冒雨迅发柬梁湘园参戎
翁万达（明代）

数屋驼村近，舣舟江上曛。丛篁斜带雨，曲岸暗凝云。

湿燕归巢急，鸣蛟得水欣。济时惭我病，夜发并将军。
山翁吟
钱时（宋代）

岁云暮矣且塞门，白发山翁病且贫。
鹑衣百结皮冻裂，旦暮拨且寻草根。
催租暴卒打门户，妻子惊逃翁怖惧。
尽道长官如母慈，如何赤子投机虎。
罗子文侍御坠马伤足有作次韵 其一
罗钦顺（明代）

九衢骢马乍停经，赢得都人掉臂行。事出不虞应有数，肤存兼臂岂无惊。

少拚日月供衾枕，兼把琴尊养性情。高步天衢玄发在，直须宣力遍苍生。
俞荪墅示以杂兴四首乃用危骊塘所次唐子西韵
陈著（宋代）

诗卷劳相寄，吟高欲和难。
澹情如水接，秀句共霞餐。
妄奏蛙声乐，叨盟马血盘。
岂能无牴触，一笑幸吾宽。
次韵明仲幽居春来十首
刘子翚（宋代）

醉毫叵我落乌丝，况是桃源乍入时。
祗恐升平要华藻，赐笺春动万年枝。
雨脚
赵蕃（宋代）

雨脚才能驻，风头倏又高。
未成曾点服，犹衣仲由袍。
斗食尘埃愧，束书灯火劳。
丁丁几樵斧。泛泛一渔舠。
赠含珠
徐时进（明代）

银箭铜壶夜未央，薰风初入合欢床。怪来枕畔攲明月，自是君身有夜光。
命驾
陆游（宋代）

命驾清晨出射堂，筇微羽扇受微凉。
鸦将数子窥苔井，桐引新微出粉墙。
岸帻影边茶正熟，投壼声里日初长。
兴阑却蹋湖堤去，十里山花满袖香。
后从军行，仿杜后出塞体五首 其五
陈肇兴（清代）

昔赴常山县，今往衢州城。昔日三千卒，今日万人行。

从军日以众，租税日以增。卖犊买刀剑，田园去不耕。

一曲浪死歌，最易摇民情。寄语长官者，防患须未萌。
鲁提督 其一
韩邦奇（明代）

圣皇神武降千古，提督威声振四陲。十万强兵皆窜伏，不须复勒燕山碑。
鹿伯可郎中园池杂咏·竹坞
楼钥（宋代）

几年种竹未成丛，一日归来翠扫空。
尽好闭门高枕臣，从今日日是清风。
寒食前三日出郊外遇雪有作
王世贞（明代）

气候今年晚，燕山雪片飞。可怜近寒食，犹未授春衣。

半吐花如落，能歌莺尚稀。长怀浴沂伴，日暮咏而归。
和潘瓜山游山韵
陈宓（宋代）

直上通天只一门，千寻璧王荐洼尊。
低头直笑海堪挹，举手常惊斗可扪。
有月襟怀增洒落，无风衣袂自飞翻。
山灵想见开颜笑，日暮游人列炬喧。
游松阳百仞山
沈晦（宋代）

山头白云如擘絮，竹鸡无声鸠唤妇。团团朝日在林梢，寒日梨花溪口路。

一峰独秀横溪阴，青林倒影千丈深。上有白龙蛰幽洞，岁旱往往能为霖。

如今寂寞空山里，古屋荒坛冷红紫。会看前度种花人，他年来作巢居子。
无尽居士以峡州天宁见邀作此辞免六首 其五
释德洪（宋代）

亦欲便随流水出，重惟我法付王臣。回看坐睡横眠处，折脚铛儿解笑人。
赠医牙道人
释普度（宋代）

先生得道医牙齿，痛令不痛消弹指。
饱饭吾今八十年，未尝咬著一粒米。
泊澎湖
张湄（清代）

大担门外渡横洋，群山灭影流汤汤。天水相交上下碧，中间一叶凌波飏。

少焉红沟映霞赩，倏忽黑蛟翻怒墨。陆离斑驳异彩腾，绘画乾坤须五色。

针盘远指天南交，苍茫四瞩心悁劳。直上樯梢索西屿，亚班趫捷如飞猱。

澎湖环岛三十六，历历人烟出渔屋。未须沧海成桑田，结网临渊食粗足。

我来寄泊妈宫湾，舳舻屹立凝丘山。三夜惊涛春客枕，梦魂跌宕雷霆间。

海翁望雨忧如渴，极目园畴断馀嶭。北风可但济行舟，唤起痴龙驱旱魃。
太恭人刘氏挽词
楼钥（宋代）

卫氏一儿足，他人总不如。
一麾欣义檄，千骑拥潘舆。
台岳伤归旐，青山满送车。
佳城流庆远，旁可万家居。
偈六十三首
释道宁（宋代）

见月休观指，还家罢问程。
此是古人语，丹青画不成。
只如一夜风雷，连宵春雨。
三方及四维，上下亦复尔。
慈门大启，今古历然。
踏得故关田地稳，始知千圣不曾传。
洗药溪
凌唐佐（宋代）

红泉声里独徘徊，帝子当年洗药来。怪底馀香至今在，四时芝朮有花开。
从庾中郎游园山石室诗
鲍照（南北朝）

荒涂趣山楹。
云崖隐灵室。
冈涧纷萦抱。
林障沓重密。
昏昏磴路深。
活活梁水疾。
幽隅秉昼烛。
地牖窥朝日。
怪石似龙章。
瑕璧丽锦质。
洞庭安可穷。
漏井终不溢。
沈空绝景声。
崩危坐惊栗。
神化岂有方。
妙象竟无述。
至哉炼玉人。
处此长自毕。
焦山山门外坐月
余京（宋代）

临江席地坐黄昏，入夜微吟冷客魂。皓月出云旋堕水，青山隔岸正当门。

金蛇搅浪光难定，巨象乘潮势欲奔。万里碧天沧海阔，何人骑鹤上昆仑？
壶中天 花影
宗婉（清代）

移来画里，看亭亭袅袅，东风难捲。帘角墙阴曾省识，横把月明捲断。

如此朦胧，者般黯淡，幽梦谁为伴。悄然无语，夜深飞上窗畔。

遥忆几曲栏杆，几重台榭，几处闲庭院。非雾非烟香气袭，望去模糊一片。

满地春痕，露凉风紧，心事添凄惋。西楼月落，化为云气而散。
太平州作二首
黄庭坚（宋代）

欧靓腰支柳一涡，小梅催拍大梅歌。
舞余片片梨花雨，奈此当涂风月何。
前日小诗并呈鲁漕
吴芾（宋代）

华发萧萧我与君，未能免俗尚驰奔。
相看已是成三老，得暇何妨共一樽。
我欲丐闲归故里，君行趣召入修门。
亦知聚首无多日，且把交情更细论。
女色无定美赠卿材
李觏（宋代）

女色无定美，宠至美则多。士才无定称，用显称巳过。

长安小家子，粲粲秋池荷。性慧不觉耻，母怜不加诃。

出户一囊麝，见人双眼波。情动笑难止，语娇音屡讹。

都人口如沸，观者踵相摩。因缘幸充选，恩泽成偏颇。

少费万金珠，一呼千绮罗。佯愁惨白日，猛唾倾天河。

东邻有贤女，春绿涵脩蛾。花艳不裁剪，玉光无切磋。

自小固闻礼，藏头岂知他。亲戚尚未见，媒官当奈何。

过时谁问访，生世就蹉跎。岂不有配偶，市里或山阿。

岂不有奉养，舂饎与机梭。列女不得传，乐府无人歌。

容华日衰落，涕泣坐滂沱。富贵易脩饰，贫贱多笑呵。

柳下无仲尼，小官终灭磨。进退在勇决，迟疑两皆蹉。

退当事奇伟，夙驾追雄轲。进当取势位，健笔为干戈。

胡然守一节，独自埋随和。
浣溪沙 其六
向子諲（宋代）

相思懒下床，春梦迷蝴蝶。入柳又穿花，去去轻如叶。

可堪歧路长，不道关山隔。无赖是黄鹂，唤起空愁绝。
送马道人归天台
张咏（宋代）

逢山长欲便辞荣，见说天台益自惊。绝顶要归终久住，此时无计伴师行。

囊携鼎药身难老，路接仙桥眼更明。莫笑宦途滋味薄，五湖曾有片帆轻。
句 其五
张斛（金朝）

春水有秀色，野云无俗姿。
太傅杜相公有答兖州待制之句其卒章云独无风
欧阳修（宋代）

南都已见成新集，东鲁休嗟未作诗。
霖雨曾为天下福，甘棠何止郡人思。
元刘事业时无取，姚宋篇章世不知。
二美惟公所兼有，後生何者欲攀追。
射鹿行
管讷（明代）

云梦泽中冬信早，十月清霜凋宿草。此地犹存古猎场，周遭百里青山绕。

吾王一岁一游田，麝香名马青连钱。紫丝垂缰黄金勒，红锦裁鞍白玉鞭。

骑来猎场世稀有，马首忽惊山鹿走。老麋鼓勇独当前，群䴠甡甡总随后。

彤弓满引与月同，白羽出插生腥风。回身连发踣双鹿，左膘右腢毛血红。

妙手穿杨古无比，啧啧欢声溢人耳。林深伏虎莫敢行，木末穷猿号不已。

笳鼓喧阗催解围，千万人中得隽归。行庖吹香出翠釜，从官缕割誇鲜肥。

大府分封镇荆楚，农隙年年须讲武。太平武备不可无，万载千秋作藩辅。
观兢渡次壁间绝句四首 其一
王庭圭（宋代）

共坐南窗待月明，云间忽见大江横。钓鱼船上谁家笛，吹出骚人万古情。
忆秦娥 前题
黄玉润（清代）

蓬莱岛。迂回远隔无青鸟。无青鸟。尺书写就，鸿鱼犹杳。

春归小鸟推敲少。诗成每忆知音渺。知音渺。至今赢得，愁思萦绕。
送徐太博守莆中
方岳（宋代）

南州高士心如水，夜雨炉亭岁欲环。
朝迹只如初到日，州麾犹在两年间。
秋来竹屋多归梦，天与莆人一破颜。
馆下诸生能恋恋，眼中循吏故班班。
相传士子多于鲫，共喜府公清似山。
庆历谏臣书在否，乾淳文赋笔追还。
郎官红熟海风静，通印子肥春网閒。
心事太平儿女语，诗家尊宿鬓毛斑。
欢迎骑竹来何暮，赠别垂杨不可攀。
办与老夫同一念，不忧吾道久间关。
送玄岳入京
冬谿泽公（明代）

故人多半在燕京，病里逢君话北征。
可是秋来无定力，千重离思一时生。
春晚见山茶花一枝独开
胡仲参（宋代）

荼醾开尽见山茶，血色娇春带雨斜。
莫是今年逢闰月，东风吹到背时花。
送王子文宰昭武
真德秀（宋代）

樵川古乐国，谁遣生榛菅。往事忍复言，念之辄长叹。

子往字其忍，寄任良亦艰。伤哉周馀民，十室九孤鳏。

深心察苛痒，摩手苏痍瘢。愿加百倍功，勿作常时观。
近故太师左丞相魏国文忠京公挽歌辞三首
杨万里（宋代）

镇蜀双清献，回天再子明。
何曾动声色，一笑付权衡。
临绝缘忧国，平生不近名。
中兴贤相傅，日月夺光精。
偈颂二十三首
释云岫（宋代）

达磨眼睛，八斛四斗。
断贯索子穿来，诸人面前抖擞，
天上人间阿谁有。
楚归晋知罃
左丘明（先秦）

晋人归楚公子谷臣，与连尹襄老之尸于楚，以求知罃。于是荀首佐中军矣，故楚人许之。

王送知罃，曰：“子其怨我乎？”对曰：“二国治戎，臣不才，不胜其任，以为俘馘。执事不以衅鼓，使归即戮，君之惠也。臣实不才，又谁敢怨？”

王曰：“然则德我乎？”对曰：“二国图其社稷，而求纾其民，各惩其忿，以相宥也，两释累囚，以成其好。二国有好，臣不与及，其谁敢德？”

王曰：“子归何以报我？”对曰：“臣不任受怨，君亦不任受德。无怨无德，不知所报。”

王曰：“虽然，必告不谷。”对曰：“以君之灵，累臣得归骨于晋，寡君之以为戮，死且不朽。若从君之惠而免之，以赐君之外臣首；首其请于寡君，而以戮于宗，亦死且不朽。若不获命，而使嗣宗职，次及于事，而帅偏师以脩封疆，虽遇执事，其弗敢违。其竭力致死，无有二心，以尽臣礼。所以报也。

王曰：“晋未可与争。”重为之礼而归之。
哭母舅二首 其一
谢迁（明代）

诸舅惟公在，清强步履便。承颜如见母，抱恨又终天。

白鹤归何处，青山入暮年。伤心谁共语，涕泪独潸然。
客中怀外叔舅吴稼堂茂才
周馨桂（清代）

客路栖迟绝往还，萧斋梦想白云间。平安最喜高堂近，门外青山是故山。
遣热二首
苏泂（宋代）

田舍东湖隔，楼居北户升。
感时秋鬓白，怀友晚山青。
病不妨书读，闲应养性灵。
敝裘苏季子，四海一飘萍。
拟古仍古韵 其三
魏学洢（明代）

泉落不上山，泠泠响空石。谁能将此辞，寄语远游客。

归来相宴乐，樽酒且勿薄。堂上邯郸倡，美者巫与洛。

但苦杯行频，不解苦离索。华灯照道傍，车马填第宅。

酒酣高歌发，长镵舞三尺。人生行乐尔，恶用相煎迫。
沈云升开府入闽寄赠二首 其一
何吾驺（明代）

明主眷南顾，悬旌仗虎臣。肃清千嶂祲，平施万家春。

日丽彤弓满，霜开玉帐新。潢池氛渐息，安集待斯民。
京师逢卖梅花五首
梅尧臣（宋代）

此去吾乡二千里，不看素萼两三年。
移根种子谁辛苦，上苑偷来值几钱。
又布袋赞
释了惠（宋代）

布袋没半边，乌藤欠一橛。
手指空中底，要且不是佛。
是什麽，咄咄咄。
同李签判山行午饭野店檐外群蜂翂翂因成绝句
裘万顷（宋代）

脱略人间势利场，来寻泉石共徜徉。
饭余小立茅檐外，试问群峰有底忙。
山斋早秋雨中
孟贯（唐代）

深居少往还，卷箔早秋间。雨洒吟蝉树，云藏啸狖山。

炎蒸如便退，衣葛亦堪闲。静坐得无事，酒卮聊畅颜。
园蔬六首
袁燮（宋代）

深林十月饱清霜，寒气侵凌味转长。
世上甘腴有如此，拟排闾阖献君王。
晨至后园
刘攽（宋代）

白露晨已重，晚花秋正繁。城阴到少息，林下寂无喧。

圃老能呼鹤，樵奴竞戏猿。山林何异此，机事复谁存。
宫词 其八十
赵佶（宋代）

藻幄春深夜不寒，兰缸耿耿照屏弯。太平丝管通宵按，祥瑞封章隐几看。
学士院端午帖子二十七首 其二
苏辙（宋代）

寻芳空茂木，斗草得幽兰。歌舞纤絺健，嬉游玉佩珊。
偈颂一百一十七首 其五十九
释绍昙（宋代）

前宵剪月亭边，曲奏高山流水。虽云狮子筋弦，品弄必资妙指，不落宫商人耸耳。

嘉州大像增百倍精神，荆溪老龙添十分活意。正音将谓绝无闻，谁料郑声乱雅中，有此清弹尔。

惭愧惭愧。
廉州杂诗 其九
屈大均（明代）

汉代经营地，今馀蔓草长。军无新息将，女作麋冷王。

烟重鸢频堕，霜高桂自芳。越州城下水，流尽泪汤汤。
小孤山
刘敞（宋代）

惊波触南崖，反怒射北壁。苍山相与排，所谓小孤石。

蟠根万仞相，耸角百丈碧。祠堂豁精严，行旅进粉泽。

或云妇女神，肸蚃颇有迹。吾知定名意，似欲旌介特。

流俗失其真，传闻莫开释。居人私其利，祸福妄损益。

竞为媢妒说，以诬聪明德。先王秩山川，礼典有庙食。

奈何媚于灶，屈己忘正直。吾欲为小孤，作书解行客。

复恐不见从，嗟哉世多惑。
梅花二首 其二
朱淑真（宋代）

消得骚人几许时，疏篱淡月著横枝。破荒的皪香随马，春信先教驿使知。
代诸妓赠送周判官
白居易（唐代）

妓筵今夜别姑苏，客棹明朝向镜湖。莫泛扁舟寻范蠡，

且随五马觅罗敷。兰亭月破能回否，娃馆秋凉却到无。

好与使君为老伴，归来休染白髭须。
途中书怀
李纲（宋代）

去国飘零伴一星，误恩还许谒承明。已甘松菊老三径，岂有材猷厕九卿。

晚景故惭题柱客，壮怀多谢弃繻生。片帆自逐南风起，遇坎乘流且么行。
清明前一日
李渔（清代）

正当离乱世，莫说艳阳天。
地冷易寒食，烽多难禁烟。
战场花是血，驿路柳为鞭。
荒垅关山隔，凭谁寄纸钱？
感兴
徐文卿（宋代）

百谷所成就，乃在摇落时。
天欲金玉妆，乃有寒与饥。
寒饥天所赐，忽遽令心悲。
草玄寂寞滨，可与古人归。
芍药花
方回（元代）

眼中不复见姚黄，从古扬州亚洛阳。
可止中郎虎贲似，政堪花相相花王。
朝谒太清宫九首 其九 送神用《真安》。
郊庙朝会歌辞（宋代）

醴盏在户，金奏在庭。笾豆有践，黍稷非馨。义尽蠲洁，诚通杳冥。

言旋风驷，祚我修龄。
山林
彭汝砺（宋代）

鹤瘦松枯不自禁，穷愁千万欲相侵。山林谁识谢公意，风月独高梁甫吟。

行视水痕嗟未息，静看云影爱无心。懒随尘土趋时态，欲就丝桐丐古音。
奉和袭美茶具十咏。茶焙
陆龟蒙（唐代）

左右捣凝膏，朝昏布烟缕。方圆随样拍，次第依层取。

山谣纵高下，火候还文武。见说焙前人，时时炙花脯。
过澶州阳桥有感
刘敞（宋代）

河水东赴海，还从天上回。宁知今日波，还复前时来。

岸柳亦已荑，原田正莓莓。念我平生欢，怅然使心哀。
次韵落花
汪晫（宋代）

新绿满高树，残花辞旧枝。
马嵬留袜处，金谷坠楼时。
巢燕衔香急，川鱼弄缬迟。
诗人无可恨，青子又和垂。
颂古九十八首
释印肃（宋代）

古人遗意不留言，婆子台山著一边。
识得台山婆子子，赵州消息没休年。
春晚即事
赵师秀（宋代）

一身来作吏，白日算徒劳。
尘土侵衣重，年光如鬓牢。
春深禽语改，溪落岸沙高。
柳下垂钓者，吾今愧尔曹。
白云观
钱载（清代）

岂为南宗别，重寻大极墟。
先生蓑好在，止杀语何如？
柏子微风际，梅花细雨余。
十年登阁意，只益鬓毛疏。
次韵和台源诸篇九首 其五 灵寿台
黄庭坚（宋代）

藤树谁知先后生，万年相倚共枯荣。层台定自有天地，鼻祖已来传父兄。

虎豹文章藏雾雨，龙蛇头角听雷声。何时暂取苍烟策，献与本朝优老成。
彭城夜雨寄家兄艺园
李符清（清代）

河干一夜听萧瑟，春雨凄同秋雨声。惆怅对床人万里，果然漂泊在彭城。
中丞严公雨中垂寄见忆一绝，奉答二绝
杜甫（唐代）

雨映行宫辱赠诗，元戎肯赴野人期。

江边老病虽无力，强拟晴天理钓丝。

何日雨晴云出溪，白沙青石先无泥。

只须伐竹开荒径，倚杖穿花听马嘶。
姜总管挽词
楼钥（宋代）

及见开元盛，曾闻正始音。
雕虫徒壮岁，冠鹖岂初心。
论事风生席，疏恩带锡金。
精神空满腹，愁绝病沈沈。
和李公择赴历下道中杂咏十二首 梁山泊见荷
苏辙（宋代）

南国家家漾彩?灵，芙蕖远近日微明。
梁山泊里逢花发，忽忆日兴十里行。
终日舟行花尚多，清香无奈着人何。
更须月出波光净，卧听渔家荡桨歌。
行到平湖意自宽，繁花仍得就船看。
回头却向日侬说，従此远游心未阑。
花开南北一般红，路过江淮万里通。
飞盖靓妆迎客笑，鲜鱼白酒醉船中。
菰蒲出没风波际，雁鸭飞鸣雾雨中。
应为高人爱日越，故于齐鲁作南风。
寄题阆风刘允叔月波
楼钥（宋代）

浮海思乘桴，拾月或挂席。
何如阆风仙，渤澥坐中得。
隐几时观澜，黏天四无壁。
清夜水不摇，孤蟾静沈璧。
飘风一过之，波光湛空碧。
万顷玻璃田，荡以黄金波。
我欲从之游，尚恐一层隔。
何当携珍茶，石井试余滴。
秋怀十五首
孟郊（唐代）

孤骨夜难卧，吟虫相唧唧。
老泣无涕洟，秋露为滴沥。
去壮暂如剪，来衰纷似织。
触绪无新心，丛悲有馀忆。
讵忍逐南帆，江山践往昔。

秋月颜色冰，老客志气单。
冷露滴梦破，峭风梳骨寒。
席上印病文，肠中转愁盘。
疑怀无所凭，虚听多无端。
梧桐枯峥嵘，声响如哀弹。

一尺月透户，仡栗如剑飞。
老骨坐亦惊，病力所尚微。
虫苦贪夜色，鸟危巢焚辉。
孀娥理故丝，弧哭抽馀噫。
浮年不可追，衰步多夕归。

秋至老更贫，破屋无门扉。
一片月落床，四壁风入衣。
疏梦不复远，弱心良易归。
商葩将去绿，缭绕争馀辉。
野步踏事少，病谋向物违。
幽幽草根虫，生意与我微。

竹风相戛语，幽闺暗中闻。
鬼神满衰听，恍愡难自分。
商叶堕干雨，秋衣卧单云。
病骨可剸物，酸呻亦成文。
瘦攒如此枯，壮落随西曛。
袅袅一线命，徒言系絪缊。

老骨惧秋月，秋月刀剑棱。
纤威不可干，冷魂坐自凝。
羁雌巢空镜，仙飙荡浮冰。
惊步恐自翻，病大不敢凌。
单床寤皎皎，瘦卧心兢兢。
洗河不见水，透浊为清澄。
诗壮昔空说，诗衰今何凭。

老病多异虑，朝夕非一心。
商虫哭衰运，繁响不可寻。
秋草瘦如发，贞芳缀疏金。
晚鲜讵几时，驰景还易阴。
弱习徒自耻，暮知欲何任。
露才一见馋，潜智早已深。
防深不防露，此意古所箴。

岁暮景气干，秋风兵甲声。
织织劳无衣，喓喓徒自鸣。
商声耸中夜，蹇支废前行。
青发如秋园，一剪不复生。
少年如饿花，瞥见不复明。
君子山岳定，小人丝毫争。
多争多无寿，天道戒其盈。

冷露多瘁索，枯风饶吹嘘。
秋深月清苦。虫老声粗疏。
赪珠枝累累，芳金蔓舒舒。
草木亦趣时，寒荣似春馀。
自悲零落生，与我心何如。

老人朝夕异，生死每日中。
坐随一啜安，卧与万景空。
视短不到门，听涩讵逐风。
还如刻削形，免有纤悉聪。
浪浪谢初始，皎皎幸归终。
孤隔文章友，亲密蒿莱翁。
岁绿闵似黄，秋节迸已穷。
四时既相迫，万虑自然丛。
南逸浩淼际，北贫硗确中。
曩怀沉遥江，衰思结秋嵩。
锄食难满腹，叶衣多丑躬。
尘缕不自整，古吟将谁通。
幽竹啸鬼神，楚铁生虬龙。
志生多异感，运郁由邪衷。
常思书破衣，至死教初重。
习乐莫习声，习声多顽聋。
明明胸中言，愿写为高崇。

幽苦日日甚，老力步步微。
常恐暂下床，至门不复归。
饥者重一食，寒者重一衣。
泛广岂无涘，姿行亦有随。
语中失次第，身外生疮痍。
桂蠧既潜污，桂花损贞姿。
詈言一失香，千古闻臭词。
将死始前悔，前悔不可追。
哀哉轻薄行，终日与驷驰。

流运闪欲尽，枯折皆相号。
棘枝风哭酸，桐叶霜颜高。
老虫干铁鸣，惊兽孤玉咆。
商气洗声瘦，晚阴驱景芳。
集耳不可遏，噎神不可逃。
蹇行散馀郁，幽坐谁与曹。
抽壮无一线，剪怀盈千刀。
清诗既名朓，金菊亦姓陶。
收拾昔所弃，咨嗟今比毛。
幽幽岁晏言，零落不可操。

霜气入病骨，老人身生冰。
衰毛暗相刺，冷痛不可胜。
鷕鷕伸至明，强强揽所凭。
瘦坐形欲折，晚饥心将崩。
劝药左右愚，言语如见憎。
耸耳噎神开，始知功用能。
日中视馀疮，暗锁闻绳蝇。
彼齅一何酷，此味半点凝。
潜毒尔无猒，馀生我堪矜。
冻飞幸不远，冬令反心惩。
出没各有时，寒热苦相凌。
仰谢调运翁，请命愿有征。

黄河倒上天，众水有却来。
人心不及水，一直去不回。
一直亦有巧，不肯至蓬莱。
一直不知疲，唯闻至省台。
忍古不失古，失古志易催。
失古剑亦折，失古琴亦哀。
夫子失古泪，当时落漼漼。
诗老失古心，至今寒皑皑。
古骨无浊肉，古衣如藓苔。
劝君勉忍古，忍古销尘埃。

詈言不见血，杀人何纷纷。
声如穷家犬，吠窦何訚訚。
詈痛幽鬼哭，詈侵黄金贫。
言词岂用多，憔悴在一闻。
古詈舌不死，至今书云云。
今人咏古书，善恶宜自分。
秦火不爇舌，秦火空蓺文。
所以詈更生，至今横絪缊。
秋风亭拜寇莱公遗像
陆游（宋代）

江上秋风宋玉悲，长官手自葺茅茨。
人生穷达谁能料，蜡泪成堆又一时。
望湘人 秋卜
程颂万（清代）

问拜残娥月，礼罢瑶星，小楼人在何许。响妒金钱，数拈红豆，添在阿鬟愁绪。

恨亸眉棱，颦回心角，要侬知汝。倩紫姑、双判梦中，银汉可能相聚。

小立雕阑风露。又指尖轮遍，明朝十五。祝双飞蟢子，稳占归期休误。

嗔婢挑灯，邀郎选梦，凉夜钿盟无主。怕晨起、鸳瓦微霜，灵鹊昵人私语。
题竹外一枝梅花
黄清老（元代）

仙标何处来？一寒倚寒玉。晴窗见疏林，座上春可掬。

山阴带残雪，水影兼远绿。珍重孤竹君，岁寒伴幽独。
呈叶先生侍郎
刘植（宋代）

位虽奎阁贵，独处一斋空。
还以经纶事，全归著述中。
闲心同野水，煦物尽春风。
掩面将何向，西楹奠已终。
张宗苍秋塘渔艇
弘历（清代）

菰蒲际渚起苍烟，泛潋鸥波载钓船。辽待一钩新月上，涌金门外早秋天。
西园晚眺
宋祁（宋代）

弱柳蒙蒙密，新花衮衮繁。
贪寻芳蒨远，遂到落霞昏。
亭橑衔山霭，池波撼月痕。
惜春还语客，慎勿诉馀樽。
大沩喆禅师真赞
黄庭坚（宋代）

即邪是正，即药是病。
乞水指井，乞饭与甑。
杀人如麻，出邪命定。
而得正命，尸罗清净。
而八万四千清净，是谓毗卢遮那正法眼藏。
以平等印封之，以僧伽梨蒙之。
无心者来，弹指门开。
圣凡不尽，金锁生苔。
丹青回互，南北呈露。
影落千江，谁知月处。
赠星术黄太史
戴翼（宋代）

粤从太极生两仪，大明生东月生西。煌煌两日照今古，一昼一夜分主之。

人具阴阳中造化，亦系日月之所舍。在日为命月为身，所主各随其昼夜。

此数定不差毫毛，惜哉庸术其传讹。谈命以日不及月，日本昱昼如夜何。

甘石不作今已矣，星学之精其能几。掌中日月分旦昏，独有黄生精算尔。

黄生算到毫杪处，吉凶定如鼓应桴。奇哉此术真神秘，世人不知反为异。

俗流何可轻与谈，吾有颍滨月轩记。
【双调】一锭银过大德乐　咏时贵
未知作者（元代）

吉登登金鞍玉勒马，宝镫斜查；急三檐伞下，摆列着两行价头踏。使
婢驱奴坐罢衙，闲逐东风，纷飞看落花。明明的立赏罚，暗暗的体察。居民百姓
夸，私心无半掐。策马还家，银灯身绛纱。象板琵琶，开怀飞玉。　双姬
珍珠包髻翡翠花，一似现世的菩萨。绣袄儿齐腰撒跨，小名儿唤做茶茶。
对月临风想念着他，想着他浅画蛾眉，乌云鬓鸦。仙肌香胜雪，娇容美赛
花。时时将简贴，暗暗寄与咱。拘束得人怕，章台曾系马。更敢胡踏，茶房酒肆
家。
翠袖殷勤捧玉觞，浅斟低唱。便是个恼乱杀苏州小样，小名儿唤做当当。
弄粉调朱试罢晓妆，潇洒似江梅，妖娆胜海棠。风光满画堂，肌肤白雪香。
穿针刺绣床，时闻金钏响。春笋纤长，题诗写乐章。真谨成行，是他功名纸半张。
舞腰
元稹（唐代）

裙裾旋旋手迢迢，不趁音声自趁娇。

未必诸郎知曲误，一时偷眼为回腰。
送罗去华
胡仲弓（宋代）

江湖如许阔，无地著诗流。
难觅青精饭，空回明月舟。
分甘贫国士，莫谒富民侯。
阮处风波恶，无鱼可上钩。
寄经父兄
孔武仲（宋代）

我出乱山来，兄入乱山去。
出山何必佳，匹马红尘路。
入山勿辞何，崎岖与天邻。
天门西北去，石眼行车轮。
落尽江南柳，寒榆应知在。
去去何时归。天涯可寄衣。
霜高鸿雁还，无使信音稀。
江南木芙蓉张子春云其高如树中山地寒才数尺
宋祁（宋代）

江南高比树，塞北仅成丛。
向晚谁争艳，防寒浅作红。
弄条风淅淅，衔蕊蝶匆匆。
且作黄花伴，无令叹斝空。
九月望夕同自得朝爽台小酌玩月步韵
邓云霄（明代）

三径幽栖郭外偏，开尊还在菊花先。德星千里人同聚，宝月重轮影正圆。

招隐小山歌桂树，延年大药种芝田。紫霞漫道相邻近，坐对青莲是谪仙。
寄外弟赵楠才仲
吕本中（宋代）

长年更多疾，念尔不能忘。梦去关山静，书来道里长。

形骸且憔悴，草木自苍唐。古县疏还往，微官绝簸扬。

颇闻能吏事，仍不废文章。客舍襄江下，人家筑水傍。

屡成千里目，虚断九回肠。我老知无用，身闲欲半藏。

预愁章服裹，仍怯簿书忙。事业烦诗卷，生涯在药囊。

得非嵇叔懒，宁似次公狂。野桧多鳞甲，寒松半雪霜。

高天一雁远，小径百年荒。每惜朱丝断，空怀素锦张。

旧交浑潦倒，此语更微茫。欲判五斗米，先寻百本桑。

残羹得共啜，薄酒要同尝。匣里出鸣剑，眼中除眯糠。

未容窥突奥，虚自倚门墙。指点飞鸿路，何人识故乡。
题苏李合画渊明濯足图
刘从益（金朝）

天机本自足，人事或相须。东坡画三昧，乃与龙眠俱。

黄州富丘壑，馀杭渺江湖。已困口嘲弄，更堪手糊涂。

其来本游戏，所到非功夫。平生斜川翁，尚友千载馀。

可闻不可见，风标定何如。笑倩李居士，为予巧形模。

临流想有诗，沧浪元非渔。不入声利场，政恐吾足污。

二公有深意，百年留此图。不著色尘相，澹然如游天地初。

主人牢缄縢，丹青有渝此不渝。
江上二首 其一
张耒（宋代）

相别亦何事，相逢尽偶然。愁肠贯綵笔，离梦绕朱弦。
菩萨蛮（杜省干席上口占赋桃花菊）
袁去华（宋代）

木犀开遍芙蓉老。东篱独占秋光好。还记笑春风。新妆相映红。

莫嫌彭泽令。不似刘郎韵。把酒赋新诗。花前知是谁。
暮之春六章章五句 其四
陈傅良（宋代）

山有龟蒙兮水有沂，天未丧斯文兮在兹。二三子兮皇皇欲何之，鼓瑟兮为谁，舍此兮吾将安归。
净居院
韩淲（宋代）

薄晚经禅悦，深更宿净居。急滩鸣断岸，绝磴下荒墟。

茗椀僧同把，诗篇我谩书。快欤闻梵呗，解榻见钟鱼。
阮籍
徐钧（宋代）

身负经纶济世才，时乎多故最堪哀。
覃思远害无他计，酣饮端为免祸谋。
读史
连文凤（宋代）

满道累累尽赭衣，含冤相语泣相随。
一因今日身亲见，只说先秦事可疑。
牵牛花三首
杨万里（宋代）

莫笑渠侬不服箱，天孙为织碧云裳。
浪言偷得星桥巧，只解冰盘染茈姜。
弇园杂题八绝 其五 碧皱峰
王世贞（明代）

一峰面孔螬食，文以碧皱嘉名。从此卢家老婢，醉倒七碗先生。
染疾吟
赵顺孙（宋代）

百年世事不胜悲，大厦原非一木支。
慷慨西风泪横臆，此心唯有老天知。
次韵刍父上巳日同游朱园四首
苏泂（宋代）

柳长沙白草离离，万物东南渐絜齐。
自折桃花玩春水，人生修短总成泥。
秋日
李世民（唐代）

秋光凝翠岭，凉吹肃离宫。荷疏一盖缺，树冷半帷空。

侧阵移鸿影，圆花钉菊丛。摅怀俗尘外，高眺白云中。
幼南比部将赴润州讲席，花朝招饮于味閒斋，邵后山作诗赠别，比部和之，余亦次韵
方仁渊（清代）

堂开画锦启琼筵，难得花晨集众仙。醉倒深杯浮蚁绿，飞来妙句快蝉联。

再图盛会非今日，待到重逢又逼年。此去金焦春正好，轻风杨柳送君船。
寄周子充察院二首 其一
杨万里（宋代）

乡者豺当路，如今虎在山。百年诸老尽，一段好风还。

谁谓永嘉末，人犹庆历间。班心公定可，更可押廷班。
吴山青（赋无心处茅亭）
周密（宋代）

山青青。水泠泠。养得风烟数亩成。乾坤一草亭。

云无心。竹无心。我亦无心似竹云。岁寒同此盟。
狱中杂记
方苞（清代）

康熙五十一年三月，余在刑部狱，见死而由窦出者，日四三人。有洪洞令杜君者，作而言曰：“此疫作也。今天时顺正，死者尚稀，往岁多至日数十人。”余叩所以。杜君曰：“是疾易传染，遘者虽戚属不敢同卧起。而狱中为老监者四，监五室，禁卒居中央，牖其前以通明，屋极有窗以达气。旁四室则无之，而系囚常二百余。每薄暮下管键，矢溺皆闭其中，与饮食之气相薄，又隆冬，贫者席地而卧，春气动，鲜不疫矣。狱中成法，质明启钥，方夜中，生人与死者并踵顶而卧，无可旋避，此所以染者众也。又可怪者，大盗积贼，杀人重囚，气杰旺，染此者十不一二，或随有瘳，其骈死，皆轻系及牵连佐证法所不及者。”余曰：“京师有京兆狱，有五城御史司坊，何故刑部系囚之多至此？”杜君曰：“迩年狱讼，情稍重，京兆、五城即不敢专决；又九门提督所访缉纠诘，皆归刑部；而十四司正副郎好事者及书吏、狱官、禁卒，皆利系者之多，少有连，必多方钩致。苟入狱，不问罪之有无，必械手足，置老监，俾困苦不可忍，然后导以取保，出居于外，量其家之所有以为剂，而官与吏剖分焉。中家以上，皆竭资取保；其次‘求脱械居监外板屋，费亦数十金；惟极贫无依，则械系不稍宽，为标准以警其余。或同系，情罪重者，反出在外，而轻者、无罪者罹其毒。积忧愤，寝食违节，及病，又无医药，故往往至死。”余伏见圣上好生之德，同于往圣。每质狱词，必于死中求其生，而无辜者乃至此。傥仁人君子为上昌言：除死刑及发塞外重犯，其轻系及牵连未结正者，别置一所以羁之，手足毋械。所全活可数计哉？或曰：“狱旧有室五，名曰现监，讼而未结正者居之。傥举旧典，可小补也。杜君曰：“上推恩，凡职官居板屋。今贫者转系老监，而大盗有居板屋者。此中可细诘哉！不若别置一所，为拔本塞源之道也。”余同系朱翁、余生及在狱同官僧某，遘疫死，皆不应重罚。又某氏以不孝讼其子，左右邻械系入老监，号呼达旦。余感焉，以杜君言泛讯之，众言同，于是乎书。

凡死刑狱上，行刑者先俟于门外，使其党入索财物，名曰“斯罗”。富者就其戚属，贫则面语之。其极刑，曰：“顺我，即先刺心；否则，四肢解尽，心犹不死。”其绞缢，曰：“顺我，始缢即气绝；否则，三缢加别械，然后得死。”唯大辟无可要，然犹质其首。用此，富者赂数十百金，贫亦罄衣装；绝无有者，则治之如所言。主缚者亦然，不如所欲，缚时即先折筋骨。每岁大决，勾者十四三，留者十六七，皆缚至西市待命。其伤于缚者，即幸留，病数月乃瘳，或竟成痼疾。余尝就老胥而问焉：“彼于刑者、缚者，非相仇也，期有得耳；果无有，终亦稍宽之，非仁术乎？”曰：“是立法以警其余，且惩后也；不如此，则人有幸心。”主梏扑者亦然。余同逮以木讯者三人：一人予三十金，骨微伤，病间月；一人倍之，伤肤，兼旬愈；一人六倍，即夕行步如平常。或叩之曰：“罪人有无不均，既各有得，何必更以多寡为差？”曰：“无差，谁为多与者？”孟子曰：“术不可不慎。”信夫！

部中老胥，家藏伪章，文书下行直省，多潜易之，增减要语，奉行者莫辨也。其上闻及移关诸部，犹未敢然。功令：大盗未杀人及他犯同谋多人者，止主谋一二人立决；余经秋审皆减等发配。狱词上，中有立决者，行刑人先俟于门外。命下，遂缚以出，不羁晷刻。有某姓兄弟以把持公仓，法应立决，狱具矣，胥某谓曰：“予我千金，吾生若。”叩其术，曰：“是无难，别具本章，狱词无易，取案末独身无亲戚者二人易汝名，俟封奏时潜易之而已。”其同事者曰：“是可欺死者，而不能欺主谳者，倘复请之，吾辈无生理矣。”胥某笑曰：“复请之，吾辈无生理，而主谳者亦各罢去。彼不能以二人之命易其官，则吾辈终无死道也。”竟行之，案末二人立决。主者口呿舌挢，终不敢诘。余在狱，犹见某姓，狱中人群指曰：“是以某某易其首者。”胥某一夕暴卒，众皆以为冥谪云。

凡杀人，狱词无谋、故者，经秋审入矜疑，即免死。吏因以巧法。有郭四者，凡四杀人，复以矜疑减等，随遇赦。将出，日与其徒置酒酣歌达曙。或叩以往事，一一详述之，意色扬扬，若自矜诩。噫！渫恶吏忍于鬻狱，无责也；而道之不明，良吏亦多以脱人于死为功，而不求其情，其枉民也亦甚矣哉！

奸民久于狱，与胥卒表里，颇有奇羡。山阴李姓以杀人系狱，每岁致数百金。康熙四十八年，以赦出。居数月，漠然无所事。其乡人有杀人者，因代承之。盖以律非故杀，必久系，终无死法也。五十一年，复援赦减等谪戍，叹曰：“吾不得复入此矣！”故例：谪戍者移顺天府羁候。时方冬停遣，李具状求在狱候春发遣，至再三，不得所请，怅然而出。
吴兴明月楼
杨杰（宋代）

江南地暖少严风，九月炎凉正得中。溪上玉楼楼上月，清光合作水晶宫。
晓步
李缯（宋代）

晓步闲随蛱蝶行，村南村北雨新晴。
山花野草自幽意，布谷一声春水生。
永淳中童谣
佚名（唐代）

新禾不入箱，新麦不入场。迨及八九月，狗吠空垣墙。
海蟾
邵桂子（宋代）

三足老蟆太阴精，夜载阿姮朝帝庭。
澡形不假桂花露，背负金轮浴沧溟。
腾腾跃起几万尺，痴腹一团露骨圆。
睨目光射蛟宫寒，海若天吴难遁迹。
腹中万斛蝌蚪藏，吐作列纬森光芒。
晓骖六龙驾羲驭，腾踏未必输飞黄。
偶作
孟郊（唐代）

利剑不可近，美人不可亲。利剑近伤手，美人近伤身。

道险不在广，十步能摧轮。情爱不在多，一夕能伤神。
偈颂一百零三首 其七十一
释月涧（宋代）

黄檗山头三顿棒，集云峰下四藤条。行不著，用得乔。

堪笑大禅佛，小厮儿，错将一滴，认作全潮。
寄石泉云间明府叔
陈必复（宋代）

异政人能说，新吟客为传。
一官清似水，万事信於天。
养鹤分厨料，收书出俸钱。
昼庭少公事，闭阁抱琴眠。
立秋日卢沟送新郑少师相公
嵇元夫（明代）

单车去国路悠悠，绿树鸣蝉又早秋。
燕市伤心供帐薄，凤城回首暮云浮。
徒闻后骑宣乘传，不见群公疏请留。
三载布衣门下客，送君垂泪过卢沟。
彩鹢
许及之（宋代）

意适舟轻飏，夷犹杂雁凫。不须凌弱水，乐地即蓬壶。
村居即事二首 其二
俞德邻（宋代）

漠漠平畴接远沙，一浜寒水浸梅花。儿挑苦芺供鹅食，妻撷葫荽荐客茶。

榾柮火残寒尚力，茅柴酒熟夜能赊。岁时伏腊歌呼处，三世儿孙共一家。
游天竺上寺呈东山仲灵冲晦
杨蟠（宋代）

入林已忻猿鸟乐，共傲浮生胜大还。
身外是非云不击，社中留大雨相关。
篮舆寂寞愧彭泽，拄杖风流肖德山。
寄语葛洪岩下水，莫流表梦落人间。
杂咏一百首·巫咸
刘克庄（宋代）

列书诧知死，楚些说招魂。
尚莫窥壶子，安能返屈原。
一叶落 橘皮鞋灯
梁清标（清代）

莲落叶。新生月。制来也伴烧灯节。红帮三寸香，芳心一星热。

一星热。莫向孤眠爇。
华阳洞
顾可学（明代）

郁郁华阳洞，仙传直至今。松含千岁色，云卧半山阴。

玉柱元关閟，琅函禹穴深。鹤鸣初月上，独立阆风岑。
减字木兰花（许侍郎奕硕人生日十二月二十二日）
魏了翁（宋代）

新符旧历。交割新年余七日。谁识春华。元住东川太守家。

一年一曲。拟尽形容无可祝。愿似庭梅。长向春风伴斗魁。
伯和见过
邹浩（宋代）

参军跋马瘴江滨，一笑相逢意转亲。
偶复面论前日事，恍疑身是隔生人。
风随玉尘倾新盖，暑避冰姿返旧轮。
八桂森森照归路，为君留饮判经旬。
越台秋月
郑懋纬（明代）

秋风台上起，霸气至今存。月色长空满，凄清引啸猿。
游定林寺
韩驹（宋代）

定林何有惟脩竹，急唤清樽趁午阴。曲槛以南青嶂合，高堂其上白云深。

人犹未识官曹意，风自能披我辈襟。是夜琴弹醉翁操，笑呼明月作知音。
别秋燕
金应澍（清代）

秋雨秋风已断肠，更怜去燕绕空梁。故园花底曾相识，老客樽前转自伤。

今又归来今又别，为谁辛苦为谁忙。若逢旧主还家后，待汝年年到草堂。
挽曾达臣二首 其二
赵蕃（宋代）

江右曾为氏，南丰与赣州。推其本儒素，夫岂异源流。

迩日过遗宅，有逢皆好脩。公侯生积善，天道非悠悠。
祝英台近
张元干（宋代）

枕霞红，钗燕坠。花露殢云髻。粉淡香残，犹带宿酲睡。画檐红日三竿，慵窥鸾鉴，长是倚、春风无力。

又经岁。玉腕条脱轻松，羞郎见憔悴。何事秋来，容易又分袂。可堪疏雨梧桐，空阶络纬，背人处、偷弹珠泪。
次韵思禹思晦见寄二首 其二
释德洪（宋代）

多生垢习消磨尽，一念定光空五蕴。尚能弄笔戏题诗，如钟殷床有馀韵。

南台烟霭隔重滩，城廓遥应认刹竿。湘西六月失三伏，一枕窗风午簟寒。

年来懒复嫌山浅，更欲移庵藏僻远。又思喧寂不相妨，卧念当年三语阮。

镜里朱颜岂长对，岁月去人宁少待。是身已作梦幻观，肯复经营此身外。

议郎材志堪逆鳞，笑谈解生寒谷春。会看为天作喉舌，愿听高风淮海滨。

要知未必与世合，载之诣世世不答。譬如瓶中有渑淄，虽与世混终不杂。
念奴娇（上元）
王庭（宋代）

少年时节，见皇州灯火，衣冠朝市。天汉桥边瞻凤辇，帘幕千家垂地。人似神仙，身游佛国，谪堕红尘里。如今憔悴，渐无往岁欢味。

此夜帝里喧传，太平祥瑞，有街头人醉。更值端门新又起，楼阙千兵严卫。朝野多欢，边庭初静，歌舞方腾沸。良宵好景，异时多少遗事。
游陶仙观林公辨诗 其二
任希夷（宋代）

木落风高八月天，山荒屋老意萧然。道人香火但灰冷，何处如今更有仙。
夜饮归戏作
赵孟坚（宋代）

夜雪合三更，昆仑兵密渡。
常时喜慨谈，此夕若亲睹。
杯行数已喜，谈辩气掀举。
微酣上篮舆，迢迢向归路。
出门林尽白，飞雪正零舞。
若寒嗟仆夫，鳖跛良窘步。
北内恶打头，灭烛失四顾。
平生功名心，每作艰危虑。
小试应危机，却舆自行去。
脚力幸未衰，乘之酒力怒。
踏雪如蹭云，了不见辛苦。
尚奚畏泥涂，宁恤双靴污。
仆失莫余追，瞥若付生羽。
骞腾甫登桥，健翎已逾兔。
还归坐中堂，喜啸默不语。
丝鬓且勿生，未谓余不武。
夜雪向桑乾，立勋期晚暮。
凛凛金石心，捐躯事明主。
谢邕倅寄佛面杖
朱翌（宋代）

自得闲居乐，欣闻隐具来。
杖头观佛面，掌内化龙才。
行变黄金色，依然满月开。
从今不妄出，留上妙高台。
次韵德孺新居病起
黄庭坚（宋代）

潭潭经略府，寂寂闭门居。
京洛圣贤宅，江湖鱼鳖瀦。
官如一梦觉，话胜十年书。
稍喜过从近，扶筇不驾车。
仁智堂
项安世（宋代）

堂前九折溪，堂后百仞屏。
客来问仁智，相与坐中庭。
甲辰正月六日继芳邀社予以眩疾不赴诗以申谢
秦旭（明代）

头白昏昏只欲眠，招呼长荷社中贤。余生待毙鬼门下，良会负期人日前。

畏酒暂辞金谷罚，酌泉重结惠山缘。春湖绿涨桃花水，烦借米家书画船。
赠边将
施肩吾（唐代）

轻生奉国不为难，战苦身多旧箭瘢。
玉匣锁龙鳞甲冷，金铃衬鹘羽毛寒。
皂貂拥出花当背，白马骑来月在鞍。
犹恐犬戎临虏塞，柳营时把阵图看。
清波引 其五
朱祖谋（清代）

盟鸥知否。身是江湖垂钓手。不梦黄梁。卷地秋涛殷卧床。

楚宫梦事。天上人间空雪涕。谁诏巫阳。被发中宵下大荒。
颂古一百则
释正觉（宋代）

临际全机格调高，棒头有眼辨秋毫。
扫除狐兔家风峻，变化鱼秋雷火烧。
活人剑，杀人刀，倚天照雪利吹毛。
一等令行滋味别，十分痛处是谁遭。
夏五亢旱弥旬曲泉薛公精禋露祷霖雨应辰农望既欣道暍亦起诗以志喜
杨慎（明代）

漫拟休琏戏广川，土龙泥鹤尽成捐。风云忽送三更雨，庭院如鸣百道泉。

云汉于今无旱魃，甫田自古有丰年。吾庐坐爱凉如洗，好续兰台赋䬃然。
梅花十绝句
赵蕃（宋代）

雨薄梅花似有情，定应怜我太饥生。
不同玉屑和朝露，且效夕餐收落英。
挽王侍郎封公二十韵
张宁（明代）

蒿里歌残薤露终，百年遗响托悲风。桥门倡义英声在，粉署谈兵旧迹空。

八座知名深赞画，四方多故见才雄。中朝政事推司马，南国旬宣属召公。

幽谷阳春回棨戟，名区民庶仰藩墉。官僚尽服澄清治，寇贼全消保障功。

江汉思归逢断梗，文园多病叹飞蓬。已将素节酬明主，欲向青山学老农。

茆屋石田归有日，玉阶金阙会无从。少陵老去诗名重，张旭生来草翰工。

静检羲文图太极，閒挥麈尾看参同。箕裘更喜儿孙长，门祚何惭旧业穷。

芳桂色含椿树绿，古槐阴傍草堂浓。禹钧自信多贤子，王旦人誇似乃翁。

为羡名驹空冀北，忽惊哀鹤返辽东。盖棺自制尧夫赞，去国谁传洓水容。

风雨关河天万里，烟云山壑夜千峰。凄凉景物孤愁绝，生死音尘百感通。

陇上夕阳迷客土，湖南春草梦归篷。望穷秋影黄昏雁，泣尽寒声紫禁钟。

应有碑文题故友，能无纪传载文中。不须听此频惆怅，赠典龙章出九重。
戏书长老院
王钦臣（宋代）

蜀国相如最好辞，武皇深恨不同时。凌云赋罢还无事，寂寞文园兴可知。
句
王铚（宋代）

古驿路边烟雨暮，孤庄篱畔水云寒。
谢人惠笔
邵雍（宋代）

爱重寄文房，殷勤谢远将。
兔毫刚且健，筠管直而长。
静录新诗藁，闲抄旧药方。
自馀无所用，足以养锋铓。
偈二十七首
释守净（宋代）

我有懒庵兄，夤缘真有在。
从东复过西，两处成交代。
去矣无遗恨，所欠唯睡债。
难忘手足情，特来为渠赛。
澶渊行
杨维桢（元代）

阳城淀，高阳关，边书告急夕五至，皇帝亲至岢岚山。
殿前寇相一斗胆，楚蜀谋臣谋可斩。
阳光抱珥已开光，床机一发中挞揽。
雄谋独断众勿摇，孤注一掷先成枭。
跋河不渡势不止，贾勇况有高嫖姚。
千羊万犬锐若隼，望见龙光气俱尽。
万岁声呼天可汗，擎天一柱惟付准。
飞龙使，修载书，鬼母尚执关南图。
君不见汉家玉帛赐单于，何尝割地分边隅。
却怜艺祖岁帛二十万，不博黑子一万蕃枯颅。
闻鸡早起
舒岳祥（宋代）

钟扣星辰动，鸡号天地开。
夜来新过雨，行处旋生苔。
白日一窗转，飞霜两鬓摧。
劳生何所恋，只忆两三杯。
大田坪八景 其四 西岩吐奇
赖万耀（明代）

岩碧嶙峋耸巨阿，半藏天处半藤萝。谷中敲月千峰静，木末吟风万壑和。

试剑巉岩连斗落，振衣危磴碍云过。遥看琼玉交加翠，应识函关紫气多。
次韵朱子厚九月十一日见寄三首 其一
俞德邻（宋代）

三载干戈隔胜游，江山依旧郁相缪。蛩吟砌壁莓苔古，雁落汀沙草木秋。

画角飘江犹北固，白云飞岫认东瓯。凭高望远心如醉，风岸乌巾雪满头。
隐静道中
陈造（宋代）

晴日暝复出，烟云尚飞浮。
东风解人意，松间作飕飀。
罢马不用鞭，正惬道涂修。
凉气濯毛骨，百疾洒然瘳。
萦纡草根泉，激激冰玉濑。
篱头蔷薇花，娜娜新妇头。
空林人语寂，野鸟时啁啾。
名山无窘步，春色况未休。
盘礴翠微寺，判作三日留。
曾非躭禅寂，聊此乐深幽。
文移暂见贳，清境与心谋。
晞发五峰影，濯足双涧流。
罗汉洞
杜范（宋代）

攒空巨石太崔嵬，踊跃山巅亦壮哉。
谁把斧斤挥直下，斫开洞户许人来。
示宝头陀之径山打钟
释绍昙（宋代）

劳生梦寐分途辙，深省一声何处发。
客系枫林半夜舟，僧敲烟寺黄昏月。
争似凌霄峰顶头，怒鲸吼彻千林秋。
饱噇眠汉不知晓，有眼如盲还听否。
我侬会得无闻性，说与头陀终不信。
不信试归撞击看，风递落花山意寒。
偈颂一百二十三首
释祖钦（宋代）

落花三月雨，残梦五更钟。
声色俱销尽，玄关又一重。
留别陈明叔兼属胡仲威五首 其三
赵蕃（宋代）

簿领三年吏，江天百里居。我非拘雁鹜，君乃傲樵渔。

得誉且得谤，似高仍似疏。襄阳耆旧传，书子定联予。
方晚先生贶以丹剂四种古调谢之
陈起（宋代）

陈子一亩宫，居来七十年。
当其春盛时，庭花发幽妍。
转瞩长养天，青子垂檐前。
秋收备百礼，冬享意则虔。
年来风雨凌，垣倒壁四穿。
上漏下卑湿，败隙遥瞻天。
三生结施仁，睹此殊兴怜。
舍以呷条柱，俾之撑危颠。
工师得大木，裁制精且专。
尚欠栌与楣，况复栋与椽。
再干大檀越，结此欢喜缘。
所居
郭祥正（宋代）

营居未就借僧居，贝篆翻寻颇食蔬。独步青苔人散后，旋收红柿鸟分馀。
赠阎少保
王建（唐代）

髭须虽白体轻健，九十三来却少年。问事爱知天宝里，

识人皆是武皇前。玉装剑佩身长带，绢写方书子不传。

侍女常时教合药，亦闻私地学求仙。
玉蝴蝶（和维扬晁侍郎寄伯强）
葛郯（宋代）

忆昨苕溪，惯弄五亭月笛，四水烟蓑。何事毗檀门外，马驻长坡。烟花中、乱红杳霭，小桥外、叠翠嵯峨。且颜酡。但存信齐词长袖，舞倒婆娑。云何。主盟惠政，春行五马，月皎千波。赢得宾僚，听隔墙、无事高歌。帐烟寒、瑞麟影坠，帘雾细、宝鸭香多。试蹉跎。一枰落日，又送樵柯。
和黄士明少宰四首 其一 咏尘
陈子壮（明代）

支离满天地，点点度轮蹄。堠火传边近，烟花障陌低。

陆生衣本素，楚客志须泥。沧海飞扬甚，无嗟浩劫迷。
仲春同师直至垅山雪中宿穰亭
梅尧臣（宋代）

与子乘羸马，夜投山家宿。
风雪满绨裘，灯火深竹屋。
烹鸡赖主人，吠犬憎倦仆。
明发到岩前，春荑冻云木。
梁自献潘孟与邀游金粟泉分赋 其二
李之世（明代）

一泓如许湛圆流，却向溟波岛面浮。海有咸潮泉脉贵，井飘金粟地灵幽。

千年墓碣精魂语，万斛骊光罔象游。呼起端明还共酌，冷风人醉宋亭秋。
题荆州刘给事子伟赠行卷 其二
王绂（明代）

荆州雄据大江滨，不到于今二十春。邂逅看君赠行卷，眼中无几昔年人。
题太守钱侍郎所藏薛少保独鹤图和韵三首 其一
程俱（宋代）

紫青之骥下阊阖，昂然野态犹高骞。矫如乔松欲仙去，袂耸霞外双眉轩。
再用前韵四首
郭印（宋代）

身留瘴疠地，家住水云村。
何事怀三径，无才叩九门。
秋风吹旅思，夜雨滴归魂。
目断岷峨路，烟深夕照昏。
严子陵
叶茵（宋代）

怕被刘郎认故人，披裘钓泽隐余生。
无端伸足龙床上，多却严陵一姓名。
送兄长赴蓬州职官
李流谦（宋代）

人家栽花为春忙，我家种柏求苍苍。
柏生如盖荫百亩，痴红騃紫无残香。
常言直道我家物，箧椟于今藏手泽。
拈来洒涕不忍看，分付伯兄金玉质。
去天一尺古蓬州，线路云端客自愁。
年来在处熬膏火，翻爱此地真瀛洲。
同居患贫别则恶，苦心害性空凄恻。
不及林中反哺乌，日暮归来却同集。
长安寺
温庭筠（唐代）

仁祠写露宫，长安佳气浓。烟树含葱蒨，金刹映zv茸。

绣户香焚象，珠网玉盘龙。宝题斜翡翠，天井倒芙蓉。

幡长回远吹，窗虚含晓风。游骑迷青锁，归鸟思华钟。

云栱承跗逦，羽葆背花重。所嗟莲社客，轻荡不相从。
赠丁高士三首 其三
萧立之（宋代）

山中秋老芋栗肥，君归惭我病支离。全椒远饷不得酒，弥明相逢惟有诗。
上林殿院次公 其二
徐积（宋代）

一从缙笏垂绅后，所至官曹不苟拘。皓首积成高世义，赤心倾苟逆鳞书。

温如冬日人之望，严载秋霜使者车。以爱以威无不济，恩从城市入田庐。
闻笛
董嗣杲（宋代）

吹腔不识愁，愁耳偏闻吹。
月明吹更苦，泪洒降羌儿。
竹杖
郭印（宋代）

长短身为度，洪纖节自明。
时时勤执捉，处处伴经行。
峻坂腰能直，危桥步亦轻。
化龙他日事，灵寿若为荣。
陈氏童子草书歌
皎然（唐代）

书家孺子有奇名，天然大草令人惊。僧虔老时把笔法，

孺子如今皆暗合。飙挥电洒眼不及，但觉毫端鸣飒飒。

有时作点险且能，太行片石看欲崩。偶然长掣浓入燥，

少室枯松欹不倒。夏室炎炎少人欢，山轩日色在阑干。

桐花飞尽子规思，主人高歌兴不至。浊醪不饮嫌昏沈，

欲玩草书开我襟。龙爪状奇鼠须锐，水笺白皙越人惠。

王家小令草最狂，为予洒出惊腾势。
宿泰宁县驿
韦骧（宋代）

紞如五鼓响寒厅，夜艾东窗未肯明。一片滩声聒幽枕，几番归梦不能成。
累承见酬因谢之
彭汝砺（宋代）

千夫拱默看文阵，百战纵横及醉乡。齐晋亦当忧鲁弱，韩吴终是怯秦强。

威容敌国矜豪迈，气压羸兵急遁藏。他日相期坐帷幄，为君穷力破戎羌。
行香子·三山作
辛弃疾（宋代）

好雨当春，要趁归耕。况而今、已是清明。小窗坐地，侧听檐声。恨夜来风，夜来月，夜来云。
花絮飘零。莺燕丁宁。怕妨侬、湖上闲行。天心肯后，费甚心情。放霎时阴，霎时雨，霎时晴。
题赵干春林曲坞图
柯九思（元代）

风暖柳仍绿，春晴花更浓。高低茅屋静，远近碧溪通。

亭白分湖色，山青隔岸容。村翁无俗虑，相过说年丰。
庆金枝（中吕宫）
张先（宋代）

青螺添远山。两娇靥、笑时圆。抱云勾雪近灯看。妍处不堪怜。

今生但愿无离别，花月下、绣屏前。双蚕成茧共缠绵。更结后生缘。
偈颂六十首 其五十五
释昙华（宋代）

五月五日端午节，天童为汝开真诀。驱释迦，逐弥勒。

佛病祖病真病顿清凉，魍魉邪神俱殄灭。相从唯喜本色人，非我同流谁与别。

拄杖子，非列挈。公心一字更无说，千古万古休饶舌。
荷叶杯
陈氏（平生室）（明代）

不料檀郎欲去，私期。愿作燕双飞。他生与尔画梁栖。

痴么痴。痴么痴。
长至日与同舍游北山
范成大（宋代）

岁晚山同色，湖平雾不收。
寒云低阁雪，佳节静供愁。
竹柏森严立，蒲荷索莫休。
瘦筇知脚力，政尔耐清游。
怀聂道录二首 其一
俞德邻（宋代）

形影参商已六春，春风吹梦益沾巾。江头杨柳送行客，窗外梅花疑故人。

世事茫茫山岳隔，年光冉冉燕鸿新。一尊何日重携手，鹤外乾坤迥不尘。
赠梅
释文珦（宋代）

见说春方还，春犹未相识。山童指梅花，言是春消息。

梅花亦含笑，道我是知音。遮莫随桃李，贪荣变此心。

相看出此语，爱尔良独深。听之傥不疑，足以为规箴。
宿定陵寺（寺在陵内）
卢纶（唐代）

古塔荒台出禁墙，磬声初尽漏声长。云生紫殿幡花湿，

月照青山松柏香。禅室夜闻风过竹，奠筵朝启露沾裳。

谁悟威灵同寂灭，更堪砧杵发昭阳。
和东禅以李侍郎庵招 其一
释慧空（宋代）

大隐何曾弃簪组，醉乡有路入无何。百年快活自不彻，谁肯寻人到薜萝。
水亭有怀
陆游（宋代）

渔村把酒对丹枫，水驿凭轩送去鸿。
道路半年行不到，江山万里看无穷。
故人草诏九天上，老子题诗三峡中。
笑谓毛锥可无恨，书生处处与卿同。
梅花
李流谦（宋代）

昨夜临溪一树开，人言应与雁俱回。
霜葩只在寒梢上，却是春风自去来。
闲居作
皇甫冉（唐代）

多病辞官罢，闲居作赋成。图书唯药箓，饮食止藜羹。

学谢淹中术，诗无邺下名。不堪趋建礼，讵是厌承明。

已辍金门步，方从石路行。远山期道士，高柳觅先生。

性懒尤因疾，家贫自省营。种苗虽尚短，谷价幸全轻。

篇咏投康乐，壶觞就步兵。何人肯相访，开户一逢迎。
通山洞
林通（宋代）

为爱通山景致幽，携琴载酒任遨游。云封路径人烟少，翠拥峰遨树木稠。

棋石闲敲偏自乐，新诗赋就顿忘忧。管他世个尘凡事，春自春来秋自秋。
初至郡
许景衡（宋代）

流落翻为长乐翁，也知天意悯人穷。九仙岩洞寒林外，干寺楼台落照中。

渐觉杯盘如里闬，从教言语变儿童。郡人更说明年好，绿叶垂垂荔子红。
桐庐县仙人洞十题 其二 石龙
黄裳（宋代）

去卧仙源懒未安，未收鳞鬣半身寒。何如却赴雷云会，休作游人一笑看。
秋日杂咏
陆游（宋代）

五百年前贺季真，再来依旧作闲人。
一生看尽佳风月，不负湖山不负身。
谢王秘书送桂花
吴芾（宋代）

病中恨不见花开，赖有仙郎折送来。
一笑相看如有得，呼儿草划具樽罍。
寒栖馆
项安世（宋代）

云壑有仙儒，同居不同道。相与共寒暄，何劳问修夭。
清明日游新城观音祠
王叔承（明代）

一百六日春正浓，江村片水桃花通。
兰桡双飞柳底灭，船头细草摇轻红。
女郎祠前美人集，骄春粉黛花神泣。
小姑倚嫂姊将妹，佛香惹袖朝云湿。
竞舍金钗铸善财，笑打流莺映花立。
等闲倾尽吴儿国，玉骢仿佛酒无色。
百年日日宜清明，昨日无端送寒食。
眼前色界非非天，烟花梦断空遗钿。
青原寡妇哭何事，日暮东风吹纸钱。
拟寒山寺 其三十九
释怀深（宋代）

今生你杀羊，后世羊杀你。两角还两角，一尾偿一尾。

假使百千劫，影响无差理。见你气峥嵘，无人敢启齿。
阑干万里心 见郭麔《灵芬馆诗话》
范玉（清代）

春山平远不宜秋。新月弯环只似钩。说与萧郎莫浪游。

怕登楼。一曲阑干一曲愁。
蒲坂构祠书事
郑岳（明代）

故里心长系，新祠喜落成。好山当面立，流水入怀清。

文献开先裔，公侯复始情。衰年头重白，力尽此经营。
具上人以诗相别复和之
葛立方（宋代）

钵囊已解何山夏，千顷堂前又饱参。仙里未须求七七，禅中聊共说三三。

远师今日宜同社，弥勒它年可共龛。不见生公讲经处，至今花雨落毵毵。
水调歌头 南村
顾树芬（清代）

三万六千日，人世几完全。一年记取佳日，领略在春前。

纵有风风雨雨，须忆莺莺燕燕，香糁百花鲜。常笑乾坤窄，荆布觉宽然。

山之角，水之尾，尽幽妍。野塘村坞，往来飞鸟白云边。

偶见青蓑绿笠，较量种麻插稻，此际即神仙。今日又明日，富贵总由天。
先贤古墓
金病鹤（清代）

东南大文化，萃此一丸土。题诗千万辈，生今孰追古。

涤笔琴川流，缀图系前绪。上有清权坊，巍巍并撑住。

周道久陵夷，悲吟效虫语。
思红绡妓诗
崔生（唐代）

误到蓬山顶上游，明珰玉女动星眸。朱扉半掩深宫月，应照璚芝雪艳愁。
题淮阴侯庙十首 其一
邵雍（宋代）

一身作乱宜从戮，三族全夷似少恩。汉道是时初杂霸，萧何王佐殆非尊。
咏史
李清照（宋代）

两汉本继绍，新室如赘疣。
所以嵇中散，至死薄殷周。
牡丹
文丙（唐代）

万物承春各斗奇，百花分贵近亭池。开时若也姮娥见，

落日那堪公子知。诗客筵中金盏满，美人头上玉钗垂。

不同寒菊舒重九，只拟清香泛酒卮。
寄柳道传黄晋卿两生
方凤（宋代）

新秋凉气发，松籁调于喁。
山房良静閴，文史淡足娱。
吾心太虚廊，傥然万象俱。
大观物物齐，何事分贤愚。
遐哉金兰契，聊用佈区区。
张使君以画屏求题
章甫（宋代）

西湖景物天与奇，岁晚春风常探支。
水边竹外更幽绝，一夜花开南北枝。
何处飞来两鸂鶒，影碎晴波荡春碧。
荷盖凋零荇带寒，徘徊如与花相识。
短屏画手岂无心，待公归赴西湖春。
年年春色花照席，应念挥毫老宾客。
题县八景 其四 谷口樵归
梁养正（明代）

谷口路应赊，前山已夕照。樵夫咏而归，风吹入别调。
峡中杂诗 其一
顾复初（清代）

东风一万里，吹我挂帆西。楚地缘江尽，蛮天到蜀低。

春云归雁远，山木乱猿啼。夜夜高堂梦，乡关怨鼓鼙。
悯农
章甫（宋代）

前村后村水车声，咿咿轧轧终夜鸣。
皇天不雨四十日，高田何止龟兆出。
田家眼穿望早禾，早禾不熟奈饥何。
今年神祠祷不应，沽酒买牛空费多。
天公高居民父母，有耳应闻下民语。
乞我滂沱半朝雨，免遭县吏鞭笞苦。
郡内高斋闲望答吕法曹诗
谢朓（南北朝）

结构何迢遰。
旷望极高深。
窗中列远岫。
庭际俯乔林。
日出众鸟散。
山暝孤猿吟。
已有池上酌。
复此风中琴。
非君美无度。
孰为劳寸心。
惠而能好我。
问以瑶华音。
若遗金门步。
见就玉山岑。
句 其八
蒋之奇（宋代）

已跨白鹅归紫府，空留丹灶在人间。
上赵相公二首
杨公远（宋代）

天教古歙巧遭逢，和气薰蒸蚕麦丰。
重见龚黄宣德化，再生韩柳振文风。
万间广厦人人共，千里明蟾处处同。
端的相门还拜相，鲁公行即继周公。
送赵推官赴王太尉辟命
魏野（宋代）

旧友敦诗将，边城辟去初。
坐筹销剑戟，行李减琴书。
虏帐应无遁，屯田想未锄。
萧关迎有骑，瀚海食无鱼。
家道宁思虑，军容计惨舒。
唱筹戎幙静，登眺戍楼虚。
马饮沙河阔，蝉鸣陇树疏。
佇看归阙日，官向粉闱除。
偈六十九首
释道宁（宋代）

宝座既登，清风四起。
要津把断，凡圣俱亡。
放一线道，别露风规。
具眼禅人，一任施设。
守居园池杂题·湖桥
文同（宋代）

飞桥架横湖，偃若长虹卧。
自问一日中，往来凡几过。
太平宴
陈昌时（宋代）

朝阳鸣凤马图河，雷动官僚宴泰和。
万国春风酣组绶，九天明月照笙歌。
红云瑞拥山呼寿，沧海恩深酒作波。
元朔丹崖声教远，愿昭鸿业刻嵯峨。
悼毕进士
孙应时（宋代）

磨励灯前志，澜翻笔底春。
果题新进士，归悦太夫人。
更值千金产，悬需五鼎珍。
茫茫竟何往，一念忍忘亲。
屡登横舟欲赋不成阻风汉口乃追作寄赵富文杨齐伯
张孝祥（宋代）

已过汉阳岸，却望横舟山。秀色挹不尽，西风将梦还。

我昔登横舟，最爱汉阳树。横舟今不见，树色只如故。

公舟在青冥，我舟一浮萍。阑干试拍手，我亦同举酒。
情久长
吕渭老（宋代）

锁窗夜永，无聊尽作伤心句。甚近日、带红移眼，梨脸择雨。春心偿未足，怎忍听、啼血催归杜宇。暮帆挂、沈沈暝色，衮衮长江，流不尽、来无据。

点检风光，岁月今如许。趁此际、浦花汀草，一棹东去。云窗雾阁，洞天晓、同作烟霞伴侣。算谁见、梅帘醉梦，柳陌晴游，应未许、春知处。
又五言一首
刘克庄（宋代）

甫白不可作，千年有废坛。
虚逢右文主，难献采诗官。
与子擘麟脯，从渠切虮肝。
后生多美秀，未可便粗瞒。
太白东溪张老舍即事，寄舍弟侄等
岑参（唐代）

渭上秋雨过，北风何骚骚。天晴诸山出，太白峰最高。

主人东溪老，两耳生长毫。远近知百岁，子孙皆二毛。

中庭井阑上，一架猕猴桃。石泉饭香粳，酒瓮开新槽。

爱兹田中趣，始悟世上劳。我行有胜事，书此寄尔曹。
集唐 其二
陈子升（明代）

此心期与故人同，独把一杯山馆中。古往今来只如此，谗言巧佞傥无穷。

孤云独鸟川光暮，九点秋烟黛色空。欲吊灵均能赋否，楚魂吟去月朦胧。
赋建安林尚能家追远堂一首
刘一止（宋代）

履霜存永慕，风树寄悲惋。古来孝子心，百岁常辗转。

鸡豚逮亲存，适意宁一脔。他时毂千乘，泣涕颜有腼。

生世苟如此，岂得但理遣。所以奉尝事，自竭叵不勉。

尚能七闽秀，器识颇凝远。求官自束发，捧檄恨晼晚。

归怀追养勤，作堂近山巘。欲招九原魂，彷佛此息偃。

牛羊家自腯，菘韭傍可剪。春秋及时祀，情物两俱腆。

遂令里间儿，艰诧知礼典。孰先如此堂，孰孝如此悃。

从今大而门，至行神所戬。
寒食游南湖三首
苏辙（宋代）

春睡午方觉，隔墙闻乐声。
肩舆试扶病，画舫听徐行。
适性逢樽酒，开怀挹友生。
游人定相笑，白发近従横。
绕郭春水满，被堤新柳黄。
官池无禁约，野艇得飞扬。
浪泛歌声远，花浮酒气香。
晚风归棹急，细雨湿红妆。
携手临池路，时逢卖酒垆。
柳斜低系缆，草绿荐倾壶。
波荡春心起，风吹酒力无。
冠裳强包裹，半醉遣谁扶。
寄华山司空侍郎
徐夤（唐代）

山掌林中第一人，鹤书时或问眠云。

莫言疏野全无事，明月清风肯放君。
绍兴祭风师六首
佚名（隋代）

物之流形，甚畏瘥差。
八风平矣，嘉生以遂。
丝缕之积，有量斯币。
惟本之报，匪物之贵。
端嘉杂诗二十首
刘克庄（宋代）

胡来如鬼去如风，哨骑何曾待枣红。
岘首一春无使至，兴元六月在围中。
吴山山后观乱石
缪沅（清代）

披月访名山，雅具林壑癖。欢携崟崎人，茫鞋穿乱棘。

造化苦雕崟，皴疱诡裁织。穿凿已殊轨，卷然罕定式。

性坚理以曲，肤皱体难直。厥初谁磨砻，崔嵬巧借力。

当时补天余，散令绝壑殖。神瀵流瀁瀁，钟乳悬湜湜。

象脰纷可宝，猿尻沓莫识。幻作眠狮形，狰狞险难陟。

杂糅如古篆，蝌蚪猵屴崱。蟹眼光磨云，幽洞草生荝。

伸爪作之而，权奇杳无极。远坼巨灵蹠，神鳌齿畟畟。

赩若胭脂钱，斑缬有万亿。黝如丑妇瘿，见之不再忆。

黄若新鹅拳，翡翠穿胸臆。我叹磈磊多，填膺悲莫抑。

青精谁作饭，令我好颜色。掷杖归空林，厓柴闻翕息。
金陵咏怀古迹四首 新亭
费元禄（明代）

过江形胜感宗臣，暇日登临似雒滨。
风景凄凉空举目，神州凋敝属何人。
棠花自发青芜杳，燕子初归白屋贫。
况是经过王谢宅，不堪衰草更沾巾。
魏河
许及之（宋代）

过却黄河有魏河，燕山直下有通波。不须图写山川势，它日因粮省橐驼。